Newsbook .td_uid_2_6162959f2191a_rand.td-a-rec-img{text-align:left}.td_uid_2_6162959f2191a_rand.td-a-rec-img img{margin:0 auto 0 0} Minn ċerti kummenti li jkun hemm fil-midja soċjali, tinduna kemm hawn nies li għandhom ideat totalment żbaljati dwar ir-rwol tal-midja tal-Knisja Kattolika f'Malta. Donnhom dawn ma jistgħux jifhmu, jew kultant jagħmluha ta' bir-ruħhom li ma jistgħux jifhmu, li l-Knisja Kattolika għandha mhux biss id-dritt li tieħu sehem fil-ħajja soċjali iżda saħansitra d-dmir li tagħmel dan. L-iskop tal-Knisja huwa dejjem li ttejjeb il-ħajja soċjali u li tindirizza l-bżonnijiet ta' dawk li huma l-aktar batuti u vulnerabbli fis-soċjetà, dejjem skont it-tagħlim ta' Kristu. Għalhekk, huwa żbaljat ferm min jirraġuna li l-midja tal-Knisja għandha tkun hemm għal affarijiet reliġjużi biss bħal, ngħidu aħna, li xxandar xi quddiesa jew ir-Rużarju Mqaddes. Dawn huma affarijiet tajba ħafna u għandhom ikunu parti mill-iskeda tal-midja tal-Knisja imma r-rwol tagħha jrid ikun ferm aktar komprensiv minn hekk u għandu jinkludi dak kollu li jkun qed jiġri fis-soċjetà. Daqstant ieħor żbaljat min jirraġuna li l-midja tal-Knisja m'għandha qatt tikkummenta fuq materji politiċi. Sfortunatament, hawn Malta għad hawn ċerta sensittività żejda dwar din il-kwistjoni minħabba l-Kwistjoni Politiko-Reliġjuża tas-snin sittin. Imma min jirraġuna hekk huwa żbaljat ukoll għaliex il-Knisja Kattolika ma tistax tinjora dak li jiġri fid-dinja tal-politika ladarba dan iħalli impatt kbir fuq il-ħajja tal-Maltin u l-Għawdxin kollha. Barra minn hekk, jistgħu jittieħdu deċiżjonijiet politiċi li jmorru kontra t-tagħlim tal-Knisja Kattolika u, għalhekk, il-Knisja jkollha d-dmir li pubblikament tiddefendi t-tagħlim tagħha fuq dawn il-materji ta' natura politika. Importanti ħafna wkoll li ma nagħtux kas ta' ċerti nies anti-klerikali li jisservew bil-midja soċjali biex jattakkaw lill-midja tal-Knisja Kattolika f'Malta. Dawn ikollhom l-aġenda moħbija tagħhom u ma jitilfux ċans biex, bl-iskuża ta' xi ħaġa li tkun intqalet jew inkitbet, jippruvaw imexxu 'l quddiem l-aġenda negattiva u distruttiva tagħhom permezz ta' kummenti goffi u psataż kontra l-midja tal-Knisja Kattolika. Naturalment, ma jonqsux milli jagħmlu dan ukoll ċerti fanatiċi politiċi li għalihom il-partit dejjem għandu raġun u ara ma tgħidx kelma waħda kontrih għax iduru fuqek bil-kanuni kollha jisparaw! – Imsieken, kemm huma verament patetiċi fl-aġir tagħhom! Aħna lkoll ngħixu f'pajjiż demokratiku fejn ingawdu l-libertà tal-espressjoni. Mela, assolutament ħadd m'għandu d-dritt li jipprova jsikket lill-midja tal-Knisja Kattolika f'pajjiżna. Min jagħmel hekk mhuwiex demokratiku. .td_uid_3_6162959f21d40_rand.td-a-rec-img{text-align:left}.td_uid_3_6162959f21d40_rand.td-a-rec-img img{margin:0 auto 0 0}